Diari Oficial de la Generalitat Valenciana


Sumari del DOGV 5098, del 22-09-2005 (2005/10500)

ACORD de 2 de juny de 2005, de la Comissió Territorial d'Urbanisme de València, relatiu a l'expropiació de terrenys pel procediment de taxació conjunta, dels béns i drets de titularitat privada inclosos en el sector M6A del PGOU de València, al barri de Natzaret.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5098

Data del DOGV
:   22-09-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/10874


Data del document
:   02-06-2005

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * València
    * expropiació

ACORD de 2 de juny de 2005, de la Comissió Territorial d'Urbanisme de València, relatiu a l'expropiació de terrenys pel procediment de taxació conjunta, dels béns i drets de titularitat privada inclosos en el sector M6A del PGOU de València, al barri de Natzaret. [2005/X10252]
  
En relació amb l'expedient remés per l'IVH, SA, relatiu a l'expropiació de terrenys pel procediment de taxació conjunta, dels béns i drets de titularitat privada inclosos en el sector M6A del PGOU de València, al barri de Natzaret, afectats pel desenvolupament del planejament d'aquesta zona, es destaquen els següents antecedents i fonaments jurídics:
  
Antecedents
  
U. El PGOU de València de 1988 va establir entre les seues determinacions el desenvolupament de l'ordenació de l'Àrea de remodelació integral de Natzaret (M6) a través de la figura d'un pla especial de reforma interior. Respecte d'aquesta àrea de planejament diferit en sòl urbà, el PGOU preveu la iniciativa pública com a forma de gestió i contempla com a objectius l'expropiació i la demolició generalitzada de totes les parts que calga.
  
L'ordenació detallada d'aquest sector es va establir mitjançant el Pla de reforma interior de millora del sector M6 A de Natzaret del PGOU de València, aprovat definitivament pel conseller en data 7 de gener de 1999.
  
Per acord del ple de l'Ajuntament de València de 19 de maig de 1995, es va encomanar l'exercici de la potestat expropiatòria a aquesta Conselleria. Si ens basem en allò que s'ha exposat, el Projecte d'expropiació dels béns i drets de titularitat privada inclosos en l'esmentat sector M6 A del PGOU de València, al barri de Natzaret, es va aprovar inicialment per Resolució del director general d'Habitatge i Projectes Urbans, en data 28 d'octubre de 2003 i, per Resolució del conseller de Territori i Habitatge, de 30 d'octubre de 2003 es va procedir a la incoació del corresponent expedient expropiatori, es va disposar sotmetre a informació pública l'esmentat Projecte d'expropiació, i practicar les preceptives notificacions individuals.
  
La dita informació pública s'ha efectuat mitjançant la inserció d'anuncis en el BOE núm. 283, de 26 de novembre de 2003; en el DOGV núm. 4630, de 14 de novembre de 2003; en el BOP núm. 283, de 28 de novembre de 2003; en el periòdic Las Provincias de 25 de novembre de 2003 i en el tauler d'anuncis de l'Ajuntament de València.
  
En l'expedient consta el certificat de 15 de desembre de 2003, en el qual es fa constar que el corresponent edicte ha estat exposat al públic en el tauler d'anuncis de l'Ajuntament de València, a l'efecte legalment establit.
  
Així mateix, en la mencionada resolució es va disposar que simultàniament a la convocatòria d'informació pública, l'IVH, SA, en la seua condició de gestor de l'expropiació, sol·licitara al Registre de la Propietat l'anotació marginal de la iniciació del procediment i expedició del certificat de domini i càrregues.
  
De la mateixa manera, el gestor de l'expropiació va remetre a l'Ajuntament de València una còpia del Projecte d'expropiació, i es va complir d'esta manera el període d'audiència d'aqueixa administració municipal pel termini d'un mes.
  
Durant el termini d'exposició pública s'han presentat diversos escrits d'al·legacions, que han sigut degudament informats per l'administració actuant, conforme al corresponent informe que apareix en l'expedient administratiu.
  
També figuren en l'expedient administratiu, els informes emesos en data 8 i 9 de gener de 2004 pel Servei de Gestió Urbanística i pel Servei de Patrimoni de l'Ajuntament de València, respectivament, relatius a l'existència de béns de titularitat municipal en l'àmbit de l'expropiació.
  
De les noves dades aportades pels interessats en la dita fase d'informació pública i després de la comprovació d'aquestes, es desprén la necessitat d'incloure en la relació d'afectats diversos titulars de drets de precari i modificar algunes valoracions conforme als criteris justificatius que consten en l'expedient, i s'acorda remetre l'expedient a la Comissió Territorial d'Urbanisme per a la seua aprovació, tot això mitjançant una resolució del director general d'Habitatge i Projectes Urbans de data 7 de juny de 2004.
  
En data 17 de juny de 2004, va entrar en aquest Registre la còpia diligenciada de l'expedient administratiu juntament amb el projecte d'expropiació.
  
Dos. El projecte consta de relació de finques i descripció de béns i drets afectats, plànols en què es determina l'àmbit territorial, amb fixació raonada del preu dels immobles i fulls de preu just individualitzats, per la qual cosa està complet i compleix amb el que establix l'art. 135 del Text refós de la Llei del sòl de 1976.
  
Tres. València compta amb Pla general d'ordenació urbana, revisat i adaptat, amb data d'aprovació definitiva de 28 de desembre de 1988.
  
Quatre. L'objecte de l'expedient és l'expropiació pel procediment de taxació conjunta dels terrenys i edificacions que constitueixen el sector M6 A de Natzaret, del PGOU de València.
  
El present Projecte d'expropiació, forma part de les actuacions administratives en desplegament del Pla d'actuacions urbanístiques del marítim (PAUM), aprovat pel Consell de la Generalitat el 3 de maig de 1993. L'objectiu del PAUM consisteix a contribuir d'eliminar-hi els focus de marginalitat i regenerar els barris en els quals centra les seues actuacions, entre els quals es troba el barri de Natzaret.
  
Per acord del ple de l'Ajuntament de València de 19 de maig de 1995, es va encomanar l'exercici de la potestat expropiatòria a la Conselleria d'Obres Públiques, Urbanisme i Transports, en l'actualitat l'administració que expropia és la Conselleria de Territori i Habitatge per raó del Decret 133/2004, de 3 de setembre, del Consell de la Generalitat, pel qual s'estableix l'estructura orgànica de la Presidència i de les conselleries de l'administració de la Generalitat. El beneficiari d'aquesta és l'Ajuntament de València.
  
Cinc. Durant la tramitació de l'expedient es va sol·licitar informe, amb data 2 de novembre de 2004, a la Gerència Regional del Cadastre de la Delegació del Ministeri d'Economia i Hisenda.
  
En data 1 d'abril de 2005, entra en aquest Servei Territorial de Planificació i Ordenació Territorial de València l'esmentat informe, en el qual, en resum, s'indica el següent:
  
Quant a la valoració del sòl: ?Es tracta d'un sòl urbà, per la qual cosa li és d'aplicació l'article 28 de la Llei 6/1998, sobre règim del sòl i valoracions, on s'especifica que el valor del sòl es determinarà per aplicació a l'aprofitament resultant del corresponent àmbit de gestió en què estiga inclòs el valor bàsic de repercussió més específic recollit en les ponències de valors cadastrals per al terreny concret que s'ha de valorar. En els àmbits de gestió que tinguen com a objecte la reforma, la renovació o la millora urbana, l'aprofitament de referència de cada parcel·la, a l'efecte de la seua valoració, serà el resultant del planejament o el resultant de l'edificació existent, si fóra superior.
  
En el punt 4 de l'art. 28 s'estableix que en els supòsits d'inexistència o pèrdua de vigència dels valors de les ponències cadastrals o inaplicabilitat d'aquests per modificació de les condicions urbanístiques tingudes en compte a l'hora de la seua fixació, s'aplicaran els valors de repercussió obtinguts pel mètode residual.
  
La ponència de valors del municipi de València es va aprovar l'any 1997, i es va fixar un valor de repercussió per al polígon 11D, on s'ubiquen les parcel·les objecte de la taxació conjunta, de 46,88 euros/m².
  
La taxació practicada en el projecte ha recorregut a l'obtenció dels valors pel mètode residual per considerar la inaplicabilitat d'aquests per modificació de les condicions urbanístiques. Els valors obtinguts pel mètode residual, 111,33 euros/m², són superiors als fixats en la ponència i actualitzats a la data de la taxació?.
  
En aquest punt conclou l'informe indicant que: ?els criteris de valoració del sòl utilitzats en el projecte de taxació conjunta de referència, es consideren conformes amb els criteris fixats per la Llei 6/1998?.
  
Quant a la valoració de les construccions: ?Les construccions han sigut valorades d'acord amb la normativa cadastral segons el seu cost de reposició, corregit segons la seua antiguitat, ús i estat de conservació, tal com estableix l'article 31.2 de la Llei 6/1998. El mòdul bàsic de construcció utilitzat en la taxació es considera correcte ja que s'ha actualitzat a la data de la taxació. Així, els criteris utilitzats per a la valoració de les construccions en el projecte de taxació conjunta de referència es consideren conformes amb els criteris fixats per la Llei 6/1998?.
  
En resum, conclou l'informe que la valoració pel que fa al sòl i les construccions es troba d'acord amb la normativa vigent.
  
Sis. La Comissió Informativa de la Comissió Territorial d'Urbanisme de València, en sessió celebrada el 26 de maig de 2005, va emetre un informe relatiu al projecte que ens ocupa, complint així allò que ha preceptuat l'art. 23 del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.
  
Set. La Comissió Informativa de la Comissió Territorial d'Urbanisme de València, en sessió de 26 de maig de 2005, va emetre un informe relatiu al projecte que ens ocupa, complint així el que ha preceptuat l'art. 23 del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.
  
Fonaments jurídics
  
Primer. L'aprovació definitiva dels projectes d'expropiació per taxació conjunta, correspon a la Comissió Territorial d'Urbanisme conforme al que establixen els apartats del 6 al 8 de l'article 202 del Reglament de gestió urbanística, aprovat pel Reial Decret 3.288/1978, de 25 d'agost (en endavant RGU) i en l'article 10.e) del Reglament d'òrgans urbanístics de la Generalitat, aprovat per Decret 201/2003, de 3 d'octubre, del Govern Valencià.
  
La resolució d'aprovació definitiva de la Comissió Territorial d'Urbanisme ha de limitar-se a un mer control de legalitat, sense valoració alguna de l'oportunitat del projecte i al mateix temps, la intervenció d'aquest òrgan serà sense perjudici de la ulterior actuació del Jurat Provincial d'Expropiació, que serà el que en última instància, si existix oposició dels expropiats, resoldrà sobre el preu just. Així les coses, la intervenció de la Comissió ha de limitar-se a la comprovació que la tramitació del projecte s'ha ajustat a la normativa vigent, que la documentació és prou per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 6/1998, de 13 d'abril, sobre règim del sòl i valoracions (en endavant LRSV) disposa que: ?a l'efecte d'expropiació, les valoracions del sòl s'efectuaran d'acord amb els criteris establits en la present llei, siga quina siga la finalitat que la motive i la legislació, urbanística o d'un altre caràcter, que la legitime?. D'aquesta manera, en aqueix simple control de legalitat que ens ocupa, del que es tractarà fonamentalment és de comprovar l'adequació del projecte a aquesta llei i a la normativa complementària d'aquesta.
  
Segon. L'expedient s'ha tramitat conforme al que establixen els articles 138 i següents del Text refós de la Llei del sòl de 1976, per la qual cosa s'han complit les garanties procedimentals exigibles.
  
L'STC de data 11 de juliol de 2001 declara inconstitucional l'art. 38 de la Llei del règim del sòl i valoracions, en el qual es regulava que, en la tramitació de les expropiacions per taxació conjunta, el pagament o depòsit de l'import de la valoració establida per l'òrgan competent en aprovar el projecte d'expropiació habilitarà per a procedir a l'ocupació de la finca. No obstant això, i per raó de la declaració d'inconstitucionalitat de la disposició derogatòria del Text refós de la Llei del sòl 1992 (efectuada per la STC 61/1997) que derogava la Llei del sòl de 1976, s'ha rehabilitat aquest text legal, en l'art 138 del qual s'arreplega el mateix contingut legal que en l'inconstitucional art. 38. Per tant, en defecte de regulació autonòmica, i per raó de la clàusula residual de l'art. 149.3 de la Constitució, el procediment de taxació conjunta serà el regulat per l'art. 138 de la Llei del sòl de 1976.
  
Tercer. L'expedient està complet, amb la qual cosa es compleix el que establix l'art. 202 del Reglament de gestió urbanística.
  
Quart. La valoració del sòl ha d'efectuar-se seguint els criteris de l'article 28 LRSV per tractar-se de sòl urbà.
  
Cinqué. Com disposa l'article 203.1 RGU, la resolució de la Comissió Territorial d'Urbanisme implicarà la declaració d'urgència de l'ocupació dels béns i drets afectats.
  
A la vista de tot el que antecedeix, la Comissió Territorial d'Urbanisme, en la sessió de 2 de juny de 2005, acorda:
  
1. Aprovar definitivament el Projecte d'expropiació forçosa per taxació conjunta per a procedir al desenvolupament i gestió del planejament del sector M6 A del barri de Natzaret de València.
  
2. Aprovar les valoracions de béns i drets que s'han d'expropiar, com també totes les al·legacions presentades pels interessats en el present procediment, de conformitat amb l'informe de l'IVH, SA, que apareix en l'expedient administratiu.
  
3. Declarar la urgent ocupació dels béns i drets afectats.
  
Contra el present acord que no posa fi a la via administrativa, en el que afecta al punt 3, es pot interposar recurs d'alçada davant la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir de l'endemà de la data de recepció de la present notificació.
  
Tot això sense perjudici que puga exercir qualsevol altre recurs o acció que estime oportú.
  
Respecte dels punts 1 i 2 no cap recurs per tractar-se d'actes de tràmit que no donen lloc a la impossibilitat de continuar un procediment ni produeixen indefensió.
  
Així mateix escau notificar la present resolució als interessats titulars de béns que figuren en el projecte d'expropiació, a aquest s'acompanyarà còpia del corresponent full de preu just i se'ls significarà que, en el termini dels 20 dies hàbils següents a la recepció de tal notificació, podran manifestar per escrit davant aquesta Comissió Territorial d'Urbanisme la seua disconformitat amb la valoració establida en l'expedient aprovat. Si en aquest termini els interessats no formulen oposició a la valoració, s'entendrà acceptada la que es fixa en l'acte present d'aprovació de l'expedient, i s'entendrà determinat el preu just definitivament i de conformitat.
  
Els fulls d'estimació impugnats seran traslladats per aquesta Comissió, juntament amb l'expedient, al Jurat Provincial d'Expropiació Forçosa de València, i la taxació dels béns es farà d'acord amb els criteris de valoració establits en la Llei sobre règim del sòl i valoracions.
  
El que se certifica amb anterioritat a l'aprovació de l'acta corresponent i a reserva dels termes necessaris que es deriven d'aquesta, conforme ho autoritza l'article 27-5 de la Llei 30/92, de 26 de novembre, de Règim jurídic de les administracions públiques i del procediment administratiu comú (LRJAP-PAC).
  
València, 2 de juny de 2005.- El secretari de la Comissió Territorial d'Urbanisme: Alvaro Aleixandre Ortí.